የኢትዮጵያ አየር መንገድ ከአሜሪካ ትራንስፖርት ደህንነት አስተዳደር የዕቃ መፈተሻ መሣሪያ አገኘ
የኢትዮጵያ አየር መንገድ አንድ ነጥብ አምስት ሚሊዮን ዶላር ግምት ያላቸው ሁለት ዘመናዊ የእቃ መፈተሻ ማሽኖችን ከአሜሪካ ትራንስፖርት ደህንነት አስተዳደር (ቲ ኤስ ኤ) በእርዳታ አግኝቷል።መፈተሻ ማሽኑ የአየር መንገዱን የደህንነት ጥበቃ ሥራ ያሳድጋል ተብሏል።ቲ ኤስ ኤ ከአሜሪካ ጋር አጋርነት ካላቸው ዓለም ዓቀፍ አየር መንገዶች ጋር በመስራት ዘመናዊውን የመፈተሻ ማሽን የሚያቀርብ ሲሆን ከኢትዮጵያ ጋር ባለው የተሻለ ግንኙነት መነሻነት ነው መሳሪያዎቹን ሊያበረክት የቻለው።የኢትዮጵያ አየር መንገድ ዋና ስራ አስፈጻሚ አቶ ተወልደ ገብረማርያም አየር መንገዱ የመፈተሻ ማሽኑን ማግኘቱ ያለውን አገልግሎት ከማፋጠኑም በላይ ደህንነቱን ይበልጥ ያረጋግጣል ብለዋል።የብዙ አየር መንገዶች መዳረሻና መተላለፊያ የሆነውን የአዲስ አበባን አየር ማረፊያ ደህንነቱ የተጠበቀ እንዲሆን ሚናው ከፍተኛ እንደሚሆንም አስረድተዋል።በኢትዮጵያ የአሜሪካ አምባሳደር ሚካኤል ራይኖር አሜሪካ ከኢትዮጵያ ጋር ያላትን ግዙፍ የአየር ንግድ ከስጋት የፀዳና ሰላማዊ እንዲሆን ለማስቻል መሳሪያው የተበረከተ መሆኑን ገልፀዋል።ኢትዮጵያ በአፍሪካ አየር ትራንስፖርት ቀዳሚ መሆኗን የተናገሩት አምባሳደሩ ቴክኖሎጂው በአፍሪካ አህጉር ሲተከል የመጀመሪያው እንደሆነ ጠቁመዋል።ድጋፉ በሁለቱ አገሮች መካከል ያለውን የአየር ትራንስፖርት ትስስር ያጠናክራልም ብለዋል።የተቀላጠፈ አገልግሎት ለመስጠት የሚያስችለው የዕቃ መፈተሻ መሳሪያ በቀን ከ15 እስከ 17 ሺህ መንገደኞችን የእቃ መያዣ ሻንጣ ፈትሾ ማሳለፍ የሚችል ነው።የኢትዮጵያ አየር መንገድ ከዚህ ቀደም የሰውና የእቃ መፈተሻ ሁለት መሳሪያዎች የነበሩት ሲሆን የአሁኖቹ ግን በዘመናዊነትና ሻንጣ ውስጥ ያሉ ከ65 በላይ አይነት እቃዎችን በመመርመር የላቀ ነው።(ኢዜአ)